
УВАЖАЕМИ ОБЩИНСКИ СЪВЕТНИЦИ,

Правилникът за организацията и дейността на Общински съвет – Бургас, неговите комисии и взаимодействието му с общинската администрация е основният вътрешен нормативен акт, който урежда структурата, правомощията, реда за работа и взаимодействието между органите на местното самоуправление. Неговата роля е да осигури яснота, предвидимост и ефективност в работата на Съвета, като регламентира процедурите за вземане на решения, организацията на заседанията и функциите на постоянните и временните комисии.
След последните изменения в Закона за местното самоуправление и местната администрация (ДВ, бр. 38 от 2025 г.), се обръща специално внимание на ролята на етичните стандарти в работата на общинските съвети. Законът вече допуска и насърчава всеки общински съвет да приеме собствен етичен кодекс, съобразен със специфичните нужди и обществените очаквания на местната общност. 
За контрол на етичното поведение и проверка за спазване на основните принципи на поведение в работата на общинските съветници всеки общински съвет учредява нова Постоянна етична комисия, която според чл. 48, ал. 2 ЗМСМА се въвежда като задължителна структура в общинския съвет. Членове на Комисията се избират от състава на общинския съвет, като броят им трябва да бъде нечетен, за да се избегнат равенства при гласуване.
При определяне на състава на Комисията е препоръчително общинският съвет да се съобрази с личните качества и професионалния опит на всеки от членовете, за да може комисията да бъде улеснена максимално при справянето с различни казуси. Трябва да се предвиди и спазването на принципа на политическото представителство в общинския съвет.
Считам, че към настоящия момент най-подходящият числен състав на Постоянната етична комисия е седем членове. Този брой осигурява добро представителство и ефективност в работата, като същевременно позволява постигане на баланс между различните гледни точки. При възникване на необходимост впоследствие, съставът може да бъде разширен на девет или единадесет членове, каквато възможност е уредена в чл. 24, ал. 1 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас.
До този момент Правилникът за организацията и дейността на Общински съвет – Бургас не съдържа разпоредби, уреждащи етичните принципи и стандарти на поведение на общинските съветници. Създаването на Постоянна етична комисия е първата и необходима стъпка към приемането на етичен кодекс, който да отразява спецификата и ценностите на местната общност. Чрез тази комисия ще се осигури не само прилагането, но и активният контрол върху спазването на етичните правила, като по този начин ще се повишат още повече прозрачността, отчетността и общественото доверие в работата на Общински съвет – Бургас.

Предвид гореизложеното и на основание чл. 21, ал. 1, т. 1 и ал. 4, във връзка с чл. 48, ал. 2 от Закона за местното самоуправление и местната администрация, както и чл. 23 и чл. 24, ал. 2, т. 19 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, предлагам на Общински съвет – Бургас да приеме следните


РЕШЕНИЯ:


I. Учредява и определя числен състав на Постоянната етична комисия от: 7 членове.

II. Избира членове, председател и двама заместник-председатели в Постоянната етична комисия, както следва:

1. Избира следните общински съветници: ……………………………………  за членове на Постоянната етична комисия.
2. Избира общинския съветник: ………………………………………… за председател на Постоянната етична комисия;
3. Избира общинския съветник: …………………………….. за заместник-председател на Постоянната етична комисия.
4. Избира общинския съветник: …………………………….. за заместник-председател на Постоянната етична комисия.

III. На основание чл. 60, ал. 1 от Административнопроцесуалния кодекс, допуска предварително изпълнение на настоящите решения с оглед необходимостта от учредяване на Постоянна етична комисия, която своевременно да започне работа, съобразно задълженията й, уредени с новите изменения в Закона за местното самоуправление и местната администрация.




С уважение,




МИХАИЛ ДИМИТРОВ ХАДЖИЯНЕВ
Председател на Общински съвет – Бургас

